**Eesti LGBT** **Ühing** on mittetulundusühing, mis esindab soo- ja seksuaalvähemuste hulka kuuluvate inimeste huve Eestis. 2008 Tartus asutatud ühing kandis 2012. aastani nime **Eesti Gei Noored**.

Eesti LGBT Ühing tegevus jaguneb kolme suuremasse valdkonda: teavitustöö, LGBT inimeste huvikaitse ning nende toetamine. Ühing korraldab koolitust, mis on mõeldud eelkõige noorte ja lastega tegelevatele inimestele. Koolituste eesmärgiks on tõsta haridus- ja sotsiaalvaldkonnas töötavate inimeste teadlikkust LGBT inimestest, nende olukorrast Eestis ning nende võimalikest probleemidest. LGBT inimeste eestkostjana kommenteerib ühing oma valdkonnas kohaldatavaid seaduseelnõusid ning vajadusel abistab LGBT inimesi seoses võrdse kohtlemisega. LGBT inimeste toetajana jagab ühing infomaterjale ning pakub tugiteenuseid.

Ajalugu
-------

### Eesti Gei Noored

9. oktoobril 2008 asutati Tartus mittetulundusühing Eesti Gei Noored. Organisatsiooni loomise algseks eesmärgiks oli koondada noori LGBT inimesi, korraldada ka muid üritusi peale pidude ning kutsuda ühiskonnas muutusi esile. Organisatsiooni üheks eesmärgiks oli "näidata teistele noortele eeskuju, et pole midagi hirmutavat või skandaalset, kui nii-öelda kapist väljas olla." Organisatsioonil oli kaks allüksust, mis asusid Tallinnas ja Tartus.

Eesti Gei Noored korraldasid erinevaid LGBT inimestele suunatud üritusi nagu kirjandusõhtud, filmivaatamised, spordivõistlused, peod ja suvepäevad. 2010. aastal avaldas organisatsioon LGBT-teemalise artiklikogumiku "Kapiuksed valla: arutlusi homo-, bi- ja transseksuaalsusest". 2011. aasta suvel korraldasid Eesti Gei Noored Tallinnas Baltic Pride raames Oma Maailma Avardamise Festivali. Sama aasta sügisel avati organisatsiooni eestvedamisel LGBT info- ja tegevuskeskuse OMA Keskus. Oma Keskuses asuv raamatukogu koondab LGBT teemalisi eesti ja võõrkeelset ilu- ja teaduskirjandust, ajakirju ja uuringuid.

### Eesti LGBT Ühing

2012. aasta suvel võttis organisatsioon siiani kasutatava nime – Eesti LGBT Ühing.

Vikerkaarekangelased
--------------------

Alates 2020. aastast annab Eesti LGBT Ühing välja Vikerkaarekangelase tiitleid inimestele, kollektiividele või organisatsioonidele, kes on edendanud kohalike LGBT+ inimeste elu. Aunimetuse saajate hulgas on Kersti Kaljulaid, Annika Laats, Eesti Inimõiguste Keskus, Marina Kaljurand, Keio Soomelt (Festheart) jt.

Viited
------

1. 1 2  Eesti LGBT Ühing. "Eesti LGBT Ühing". Originaali arhiivikoopia seisuga 14. juuli 2017. Vaadatud 12. juuli 2017.
2. ↑  Eesti LGBT Ühing. "Eesti LGBT Ühingu põhikiri". Originaali arhiivikoopia seisuga 19. märts 2017. Vaadatud 12. juuli 2017.
3. 1 2  Eesti LGBT Ühing. "Eesti LGBT Ühingu strateegia". Originaali arhiivikoopia seisuga 20. märts 2017. Vaadatud 12. juuli 2017.
4. ↑  Eesti LGBT Ühing. "Koolitustegevus". Originaali arhiivikoopia seisuga 14. juuli 2017. Vaadatud 12. juuli 2017.
5. ↑  Eesti LGBT Ühing. "Eestkoste". Originaali arhiivikoopia seisuga 14. juuli 2017. Vaadatud 12. juuli 2017.
6. ↑  Eesti LGBT Ühing. "Infokeskus". Originaali arhiivikoopia seisuga 12. juuli 2017. Vaadatud 12. juuli 2017.
7. ↑  Maris Sander (30. oktoober 2008). "Eesti noored geid tulid kapist välja". *Eesti Ekspress*. Vaadatud 12. juuli 2017.
8. 1 2  Marcus (TLGN) (14. aprill 2009). "Mis ja kes on Tallinna Gei Noored ehk TLGN?". *Cafe HMSX*. Vaadatud 12. juuli 2017.[*alaline kõdulink*]
9. ↑  "Tallinna gei noored kutsuvad augusti lõpus kõiki suvelõpupäevadele". *Cafe HMSX*. 9. august 2009. Originaali arhiivikoopia seisuga 26. september 2018. Vaadatud 12. juuli 2017.
10. ↑  "Eesti LGBT Ühing oma tegevusest ja seksuaalvähemuste olukorrast Eestis". *Inimõiguste Keskus*. 18. juuni 2013.
11. ↑  "Pastor ja president pärjati vikerkaarekangelase tiitliga". *Meie Kirik*. 27. mai 2020. Vaadatud 24. augustil 2023.
12. ↑  "Vikerkaarekangelane". *Eesti LGBT Ühing*. Vaadatud 24. augustil 2023.

Välislingid
-----------

* Koduleht